### NN 63/2025 (2.4.2025.), Pravilnik o zvanjima i znakovlju službenika pravosudne policije raspoređenih na poslove osiguranja pravosudnih tijela

MINISTARSTVO PRAVOSUĐA, UPRAVE I DIGITALNE TRANSFORMACIJE

815

Na temelju članka 115. stavka 12. Zakona o sudovima (»Narodne novine«, broj 28/13, 33/15, 82/15, 82/16, 67/18, 21/22, 16/23, 155/23 i 36/24), ministar pravosuđa, uprave i digitalne transformacije donosi

PRAVILNIK

O ZVANJIMA I ZNAKOVLJU SLUŽBENIKA PRAVOSUDNE POLICIJE RASPOREĐENIH NA POSLOVE OSIGURANJA PRAVOSUDNIH TIJELA

I. OPĆE ODREDBE

Članak 1.

Ovim Pravilnikom utvrđuju se zvanja, uvjeti za postavljanje u zvanja, polaganje ispita za zvanja te znakovlje službenika pravosudne policije ministarstva nadležnog za poslove pravosuđa (dalje u tekstu: Ministarstvo) raspoređenih na poslove osiguranja pravosudnih tijela (dalje u tekstu: službenici pravosudne policije).

Članak 2.

Pojmovi koji se koriste u ovom Pravilniku, a imaju rodno značenje odnose se jednako na muški i ženski rod.

II. ZVANJA I POSTUPAK POSTAVLJANJA U ZVANJA SLUŽBENIKA PRAVOSUDNE POLICIJE

Zvanja službenika pravosudne policije

Članak 3.

(1) Službenici pravosudne policije postavljaju se u zvanja nakon položenog ispita za odgovarajuće zvanje, ovisno o završenoj razini obrazovanja prema Hrvatskom kvalifikacijskom okviru (dalje u tekstu: HKO) i drugim propisanim uvjetima.

(2) Zvanja službenika pravosudne policije ovisno o završenoj razini obrazovanja službenika su:

a) za službenike pravosudne policije sa završenom razinom obrazovanja 4.1. i 4.2. HKO-a:

1. mlađi pravosudni policajac

2. pravosudni policajac

3. stariji pravosudni policajac

4. narednik pravosudne policije

b) za službenike pravosudne policije sa završenom razinom obrazovanja 6.sv i 6.st HKO-a

1. nadzornik pravosudne policije

2. viši nadzornik pravosudne policije

c) za službenike pravosudne policije sa završenom razinom obrazovanja 7.1.sv ili 7.1.st HKO-a

1. samostalni nadzornik pravosudne policije

2. glavni nadzornik pravosudne policije.

Postupak postavljanja u zvanja službenika pravosudne policije

Članak 4.

(1) Postupak postavljanja u zvanja službenika pravosudne policije pokreće se podnošenjem prijedloga čelnika upravne organizacije nadležne za osiguranje pravosudnih tijela.

(2) Službenike pravosudne policije u zvanja rješenjem postavlja ministar nadležan za poslove pravosuđa (dalje u tekstu: ministar).

III. NAČINI I UVJETI POSTAVLJANJA U ZVANJA

Postavljanje u zvanja
 vježbenika za službenike pravosudne policije

Članak 5.

(1) Osoba koja se prvi put prima u državnu službu u svojstvu vježbenika za službenika pravosudne policije postavlja se u zvanje mlađi pravosudni policajac neovisno o završenom stupnju obrazovanja nakon što završi osposobljavanje o načinu obavljanja poslova osiguranja pravosudnih tijela, položi ispit za navedeno zvanje te zadovolji na probnom radu.

(2) Vježbenik za službenika pravosudne policije može pristupiti polaganju ispita nakon završenog osposobljavanja iz stavka 1. ovoga članka.

Postavljanje u zvanja službenika pravosudne policije

Članak 6.

Službenici pravosudne policije postavljaju se u zvanja redovnim, izvanrednim i iznimnim promaknućem.

Redovno promaknuće

Članak 7.

(1) Službenik pravosudne policije postavlja se u neposredno više zvanje redovnim promaknućem ako:

1. ima propisanu razinu obrazovanja za zvanje u koje se postavlja

2. je u prethodnom zvanju proveo najmanje pet godina

3. je u vremenu koje je proveo u prethodnom zvanju najmanje pet godina ocijenjen godišnjom ocjenom radne učinkovitosti »uspješan« ili boljom

4. je položio ispit za zvanje u koje se promiče.

(2) Za redovno promaknuće ne uzima se u obzir godina u kojoj je službeniku pravosudne policije izvršnim rješenjem izrečena kazna za povredu službene dužnosti.

Izvanredno promaknuće

Članak 8.

(1) Službenik pravosudne policije postavlja se u neposredno više zvanje izvanrednim promaknućem ako:

1. ima propisanu razinu obrazovanja za zvanje u koje se postavlja

2. je u prethodnom zvanju proveo najmanje četiri godine

3. je zadnje dvije godine ocijenjen godišnjom ocjenom radne učinkovitosti »naročito uspješan« ili »izvrstan«

4. je položio ispit za zvanje u koje se promiče.

(2) Službenik pravosudne policije može se postaviti u zvanje izvanrednim promaknućem samo jednom u istom stupnju obrazovanja.

(3) Službenik pravosudne policije koji je primljen u državnu službu na poslove za koje je propisan uvjet završene razine obrazovanja 4.1. ili 4.2. HKO-a, a ima završenu višu razinu obrazovanja ili je stekne u tijeku službe, može se postaviti izvanrednim promaknućem u najniže zvanje više razine obrazovanja ako:

1. je na poslovima osiguranja pravosudnih tijela proveo najmanje tri godine

2. je u zadnje tri godine tri puta ocijenjen godišnjom ocjenom radne učinkovitosti »uspješan« ili dva puta »naročito uspješan« ili jednom »izvrstan«

3. je položio ispit za zvanje u koje se promiče.

Iznimno promaknuće

Članak 9.

(1) Službenik pravosudne policije može se postaviti u neposredno više zvanje iznimnim promaknućem, neovisno o uvjetima iz članka 7. ovoga Pravilnika, ako je tijekom obavljanja poslova osiguranja pravosudnih tijela iskazao iznimnu hrabrost i požrtvovnost te pri tome spasio tuđi život, zaštitio druga temeljna prava čovjeka ili sačuvao imovinu veće vrijednosti i na taj način dao poseban doprinos ugledu pravosudne policije.

(2) Službenik pravosudne policije može se postaviti u zvanje iznimnim promaknućem samo jednom tijekom obavljanja poslova osiguranja pravosudnih tijela.

Postavljanje u zvanja službenika premještenih na poslove službenika pravosudne policije

Članak 10.

(1) Državni službenik koji se premješta na poslove službenika pravosudne policije III. vrste postavlja se u zvanje mlađi pravosudni policajac nakon što završi osposobljavanje i položi ispit za navedeno zvanje.

(2) Državni službenik koji se premješta na poslove službenika pravosudne policije II. vrste postavlja se u zvanje nadzornik pravosudne policije nakon što završi osposobljavanje i položi ispit za navedeno zvanje.

(3) Državni službenik koji se premješta na poslove službenika pravosudne policije I. vrste postavlja se u zvanje samostalni nadzornik pravosudne policije nakon što završi osposobljavanje i položi ispit za navedeno zvanje.

Uračunavanje prethodnog radnog iskustva službenika premještenih na poslove službenika pravosudne policije

Članak 11.

(1) Iznimno od članka 10. ovoga Pravilnika, državnom službeniku koji se premješta na poslove službenika pravosudne policije, a koji ima radno iskustvo ostvareno na poslovima ovlaštene službene osobe, navedeno se radno iskustvo uračunava u vrijeme propisano za postavljanje u odgovarajuće zvanje.

(2) Službenik iz stavka 1. ovoga članka postavlja se u odgovarajuće zvanje nakon što završi osposobljavanje i položi ispit za navedeno zvanje.

(3) Ako je ostvareno radno iskustvo državnog službenika iz stavka 1. ovoga članka dulje od vremena propisanog za postavljanje u odgovarajuće zvanje, preostalo ostvareno radno iskustvo uračunava se u vrijeme propisano za redovno promaknuće.

(4) Ovlaštenim službenim osobama u smislu stavka 1. ovoga članka smatraju se: ovlaštene službene osobe u ustrojstvenoj jedinici Ministarstva koje rade na poslovima osiguranja, službenici pravosudne policije u tijelima zatvorskog sustava, policijski službenici, carinski službenici ovlašteni za uporabu sredstava prisile, službene osobe s posebnim dužnostima i ovlastima u sigurnosno-obavještajnom sustavu te djelatne vojne osobe.

Priznanje prethodno stečenog zvanja

Članak 12.

Državnim službenicima koji se primaju u službu, a koji su prethodno već stekli zvanje službenika na poslovima osiguranja pravosudnih tijela, priznaje se ranije stečeno zvanje.

IV. ISPIT ZA ZVANJE SLUŽBENIKA RASPOREĐENIH NA POSLOVE OSIGURANJA PRAVOSUDNIH TIJELA

Razine ispita za zvanje

Članak 13.

(1) Ispit za zvanje službenika raspoređenih na poslove osiguranja pravosudnih tijela (dalje u tekstu: ispit za zvanje) polaže se za I., II. ili III. razinu.

(2) Ispit za zvanje polaže se ovisno o razini završenog obrazovanja službenika koji polaže ispit, osim u slučajevima kada je drugačije propisano ovim Pravilnikom.

Program ispita za zvanja

Članak 14.

Područja ispitivanja, pravni izvori, predmeti praktičnih provjera i ishodi ispitivanja utvrđuju se Programom ispita za zvanja koji donosi ministar.

Ispitno povjerenstvo

Članak 15.

(1) Ispit za zvanje polaže se pred Ispitnim povjerenstvom za polaganje ispita za zvanja službenika pravosudne policije (u daljnjem tekstu: Ispitno povjerenstvo).

(2) Članove Ispitnog povjerenstva i njihove zamjenike na četiri godine imenuje ministar odlukom iz reda državnih službenika raspoređenih u upravnu organizaciju nadležnu za osiguranje pravosudnih tijela koji imaju: razinu obrazovanja 7.1.sv ili 7.1.st HKO-a, položen državni ispit II. razine, najmanje pet godina radnog iskustva na odgovarajućim poslovima te koji nisu kažnjavani za povrede službene dužnosti.

(3) Odlukom iz stavka 2. ovoga članka imenuju se predsjednik i zamjenik predsjednika Ispitnog povjerenstva iz reda imenovanih članova Ispitnog povjerenstva.

(4) Odlukom iz stavka 2. ovoga članka imenuju se i tajnik te zamjenici tajnika Ispitnog povjerenstva iz reda državnih službenika raspoređenih u upravnu organizaciju nadležnu za osiguranje pravosudnih tijela koji imaju najmanje razinu obrazovanja 4.2. HKO-a, položen državni ispit, najmanje jednu godinu radnog iskustva i odgovarajuće organizacijske sposobnosti i koji za Povjerenstvo obavljaju stručne i administrativne poslove.

Ovlasti predsjednika Ispitnog povjerenstva

Članak 16.

Predsjednik Ispitnog povjerenstva odgovoran je za zakonito provođenje ispita, usklađenu primjenu ispitnih kriterija, ostvarenje uvjeta za provođenje ispita, održavanje reda za vrijeme provedbe ispita i izdavanje potvrde o položenom ispitu.

Novčana naknada za rad u Ispitnom povjerenstvu

Članak 17.

Članovi i tajnik Ispitnog povjerenstva te njihovi zamjenici za rad u Ispitnom povjerenstvu imaju pravo na novčanu naknadu u visini koju odlukom utvrđuje ministar.

Podnošenje prijave za polaganje ispita

Članak 18.

Službenik pravosudne policije koji se postavlja u zvanje redovnim ili izvanrednim promaknućem prijavu za polaganje ispita podnosi upravnoj organizaciji Ministarstva nadležnoj za poslove osiguranja pravosudnih tijela nakon što ispuni uvjete iz članka 7. stavka 1. točki 1. do 3. za redovno promaknuće odnosno uvjete iz članka 8. stavka 1. točke 1. do 3. ili stavka 3. točki 1. i 2. ovoga Pravilnika za izvanredno promaknuće.

Utvrđivanje ispunjenosti uvjeta za polaganje ispita

Članak 19.

(1) Ispunjavanje uvjeta za polaganje ispita za zvanje Ministarstvo utvrđuje rješenjem.

(2) Protiv rješenja iz stavka 1. ovoga članka nije dopuštena žalba, ali se može pokrenuti upravni spor.

Polaganje ispita za zvanja službenika premještenih na poslove službenika pravosudne policije

Članak 20.

(1) Državni službenici iz članaka 5., 10. i 11. ovoga Pravilnika dužni su završiti potrebno osposobljavanje i položiti ispit za zvanje najkasnije u roku od 12 mjeseci od rasporeda na radno mjesto.

(2) U slučaju privremene nesposobnosti za rad, korištenja rodiljinog ili roditeljskog dopusta odnosno drugog opravdanog razloga, rok iz stavka 1. ovoga članka produžava se za onoliko vremena koliko je trajala privremena nesposobnost za rad odnosno drugi opravdani razlozi.

(3) Ako državni službenik iz članka 10. i 11. ovoga Pravilnika ne završi potrebno osposobljavanje i ne položi ispit za zvanje, rasporedit će se na radno mjesto za koje ispunjava uvjete, a ako nema odgovarajućeg radnog mjesta, primjenjuju se odredbe zakona kojim se uređuju službenički odnosi o stavljanju državnog službenika na raspolaganje.

Vrijeme polaganja ispita

Članak 21.

Obavijest o vremenu polaganja ispita za zvanje dostavlja se službeniku pravosudne policije najkasnije 15 dana prije dana određenog za polaganje ispita.

Pristupanje ispitu za zvanje

Članak 22.

Službenik pravosudne policije pristupa ispitu za zvanje u službenoj odori.

Odgoda ispita

Članak 23.

(1) Službenik pravosudne policije koji je podnio prijavu za polaganje ispita za zvanje može odgoditi polaganje ispita zbog privremene nesposobnosti za rad ili drugih opravdanih razloga.

(2) Obavijest o odgodi ispita službenik pravosudne policije dužan je podnijeti najkasnije tri dana prije dana određenog za polaganje ispita, a iznimno i nakon isteka navedenog roka ako su opravdani razlozi za odgodu nastali naknadno i nisu se mogli predvidjeti.

(3) Polaganje ispita za zvanje može se odgoditi najviše dva puta.

(4) Ako službenik pravosudne policije ne pristupi ispitu za zvanje, a nije tražio odgodu ili je već dva puta tražio odgodu odnosno ako od polaganja odustane tijekom ispita za zvanje bez opravdanog razloga, smatra se da ispit za zvanje nije položio.

(5) Ako službenik pravosudne policije iz zdravstvenih ili drugih opravdanih razloga tijekom polaganja ispita za zvanje odustane od polaganja, polaganje ispita za zvanje se odgađa.

Vrednovanje rezultata

Članak 24.

(1) Službenika pravosudne policije se nakon provedenog ispita ocjenjuje ocjenom »položio« ili »nije položio«.

(2) O uspjehu na ispitu Povjerenstvo odlučuje većinom glasova.

(3) Rezultat ispita se odmah priopćuje kandidatu, a nakon položenog ispita mu se izdaje potvrda o položenom ispitu.

(4) Potvrdu o položenom ispitu potpisuje predsjednik Povjerenstva.

Popravni ispit

Članak 25.

(1) Službenik pravosudne policije koji nije položio ispit za zvanje iz najviše dva područja ispitivanja, pristupa popravnom ispitu iz tih područja u roku od 60 dana od dana polaganja.

(2) Ako službenik pravosudne policije ne pristupi polaganju popravnog ispita bez opravdanog razloga ili ne položi popravni ispit u roku iz stavka 1. ovoga članka, ponovno polaže cijeli ispit za zvanje.

(3) Službenik pravosudne policije koji nije položio ispit za zvanje, može ponovno podnijeti prijavu protekom šest mjeseci od dana zadnjeg polaganja ispita.

(4) Službenik pravosudne policije koji dva puta za redom ne položi ispit za zvanje, može ponovno podnijeti prijavu protekom dvije godine od zadnjeg polaganja ispita.

Evidencija o ispitima za zvanja

Članak 26.

Evidenciju o ispitima za zvanja vodi ustrojstvena jedinica Ministarstva nadležna za poslove osiguranja pravosudnih tijela.

V. ZNAKOVLJE SLUŽBENIKA PRAVOSUDNE POLICIJE

Znakovlje službenika pravosudne policije

Članak 27.

Znakovlje službenika pravosudne policije čine oznake zvanja službenika pravosudne policije i funkcionalna oznaka voditelja pododsjeka osiguranja pravosudnih tijela.

Oznake vježbenika

Članak 28.

(1) Osoba koja se prvi put prima u državnu službu u svojstvu vježbenika za službenika pravosudne policije i državni službenik premješten na poslove osiguranja pravosudnih tijela koji nema prethodno stečeno zvanje i koji još nije završio osposobljavanje o načinu obavljanja poslova osiguranja pravosudnih tijela iz članaka 10. i 11. ovoga Pravilnika nose oznaku »vježbenik pravosudne policije«.

(2) Oznaka iz stavka 1. ovoga članka nosi se na držačima naramenica odore, u obliku je slova V iz hrvatskog tropleta bijele boje pod pravim kutom, širine 10 mm i vrhom okrenutim prema vanjskom rubu.

Izgled oznaka zvanja službenika pravosudne policije

Članak 29.

(1) Izgled oznaka zvanja službenika pravosudne policije je:

1. »mlađi pravosudni policajac« – jedan pravokutnik širine 10 mm i dužine 48 mm, iz hrvatskog tropleta bijele boje

2. »pravosudni policajac« – dva pravokutnika širine 10 mm i dužine 48 mm, iz hrvatskog tropleta bijele boje, međusobno razmaknutih 10 mm

3. »stariji pravosudni policajac« – tri pravokutnika širine 10 mm i dužine 48 mm, iz hrvatskog tropleta bijele boje, međusobno razmaknutih 10 mm

4. »narednik pravosudne policije« – jedan pravokutnik širine 10 mm i dužine 48 mm, iz hrvatskog tropleta bijele boje i jedan šesterokut veličine 15 mm, bijele boje u sredini, udaljen od tropleta 10 mm

5. »nadzornik pravosudne policije« – jedan pravokutnik širine 15 mm i dužine 48 mm iz hrvatskog tropleta bijele boje i jedan šesterokut veličine 15 mm, bijele boje u sredini, udaljen od tropleta 10 mm

6. »viši nadzornik pravosudne policije« – jedan pravokutnik širine 15 mm i dužine 48 mm iz hrvatskog tropleta bijele boje i dva šesterokuta veličine 15 mm, bijele boje, paralelno sa tropletom, međusobno udaljenih 10 mm

7. »samostalni nadzornik pravosudne policije« – dva pravokutnika širine 15 mm i dužine 48 mm iz hrvatskog tropleta bijele boje i jedan šesterokut veličine 15 mm, bijele boje u sredini, udaljen od tropleta 10 mm

8. »glavni nadzornik pravosudne policije« – dva pravokutnika širine 15 mm i dužine 48 mm iz hrvatskog tropleta bijele boje i dva šesterokuta veličine 15 mm, bijele boje, paralelno s tropletom, međusobno udaljenih 10 mm.

(2) Službenici pravosudne policije oznake zvanja nose na držačima naramenica odore.

Izgled funkcionalne oznake voditelja pododsjeka osiguranja pravosudnih tijela

Članak 30.

(1) Službenik pravosudne policije na rukovodećem radnom mjestu voditelja pododsjeka osiguranja pravosudnih tijela, pored oznake zvanja, iznad desnog džepa jakne odnosno košulje nosi funkcionalnu oznaku radnog mjesta.

(2) Oznaka iz stavka 1. ovoga članka je metalna pločica srebrne boje dužine 70 mm i širine 25 mm, na kojoj je crnim slovima veličine 8 mm utisnut tekst: »VODITELJ«.

Izgled znakovlja

Članak 31.

Prikaz oznaka iz članka 28., 29. i 30. ovoga Pravilnika otisnut je uz Pravilnik i njegov je sastavni dio.

VI. PRIJELAZNE I ZAVRŠNE ODREDBE

Zadržavanje prava na postavljanje u zvanja

Članak 32.

Službenici pravosudne policije koji su zvanja stekli po ranijim propisima zadržavaju stečena zvanja.

Dosadašnje ocjene radne učinkovitosti službenika

Članak 33.

Kod utvrđivanja uvjeta za promaknuće službenika pravosudne policije prema ovom Pravilniku, smatra se da ocjene dobivene sukladno dosadašnjim propisima odgovaraju ocjenama prema Zakonu o plaćama u državnoj službi i javnim službama (»Narodne novine«, broj 155/23.), i to:

– dosadašnja ocjena »izuzetan« odgovara ocjeni »izvrstan«

– dosadašnja ocjena »primjeran« odgovara ocjeni »naročito uspješan«.

Obveza donošenja Programa ispita i odluka

Članak 34.

(1) Program ispita za zvanje iz članka 14. ovoga Pravilnika ministar će donijeti najkasnije u roku od tri mjeseca od dana stupanja na snagu ovoga Pravilnika.

(2) Odluke iz članka 15. stavka 2. i članka 17. ovoga Pravilnika ministar će donijeti najkasnije u roku od 30 dana od dana stupanja na snagu ovoga Pravilnika.

Započeti postupci

Članak 35.

(1) Postupci započeti do dana stupanja na snagu ovog Pravilnika dovršit će se prema odredbama propisa koji su bili na snazi u vrijeme pokretanja postupka.

(2) Ispiti za zvanja nakon stupanja na snagu ovoga Pravilnika polažu se prema odredbama ovoga Pravilnika, neovisno o tome prema kojim su propisima kandidati stekli uvjete za polaganje ispita.

Prestanak važenja propisa

Članak 36.

Danom stupanja na snagu ovoga Pravilnika prestaje važiti Pravilnik o zvanjima, znakovlju i uvjetima stjecanja zvanja službenika pravosudne policije osiguranja pravosudnih tijela (»Narodne novine«, broj 23/24).

Stupanje na snagu

Članak 37.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/25-08/01
 Urbroj: 514-03-03-01/01-25-01
 Zagreb, 24. ožujka 2025.

Ministar
 Damir Habijan, v. r.

PRILOG 1.

PRIKAZ OZNAKE VJEŽBENIKA, OZNAKA ZVANJA SLUŽBENIKA PRAVOSUDNE POLICIJE I FUNKCIONALNE OZNAKE VODITELJA PODODSJEKA OSIGURANJA PRAVOSUDNIH TIJELA

Vježbenik pravosudne policije

![](/files/_web/sluzbeni-dio/2025/133277/images/5066.jpg)

Mlađi pravosudni policajac

![](/files/_web/sluzbeni-dio/2025/133277/images/5061.jpg)

Pravosudni policajac

![](/files/_web/sluzbeni-dio/2025/133277/images/5056.jpg)

Stariji pravosudni policajac

![](/files/_web/sluzbeni-dio/2025/133277/images/5051.jpg)

Narednik pravosudne policije

![](/files/_web/sluzbeni-dio/2025/133277/images/5045.jpg)

Nadzornik pravosudne policije

![](/files/_web/sluzbeni-dio/2025/133277/images/5037.jpg)

Viši nadzornik pravosudne policije

![](/files/_web/sluzbeni-dio/2025/133277/images/5032.jpg)

Samostalni nadzornik pravosudne policije

![](/files/_web/sluzbeni-dio/2025/133277/images/5026.jpg)

Glavni nadzornik pravosudne policije

![](/files/_web/sluzbeni-dio/2025/133277/images/5020.jpg)

Voditelj pododsjeka

![](/files/_web/sluzbeni-dio/2025/133277/images/5012.jpg)